**El Prat recupera enguany la seva Festa Major després de cancel·lar-la el 2020 per la pandèmia**

**Entre les activitats programades, diverses i per a tots els públics i adequades al context sanitari, hi consten diverses vinculades a la cultura popular i tradicional, concerts i grups 100% #potablava, el Prat Nocturn, teatre, circ i humor, entre d’altres.**

**El pregó anirà a càrrec de la científica pratenca Carlota Dobaño, cap del** **grup d'Immunologia de la malària a l'Institut de Salut Global de Barcelona. Des de l’aparició de la covid19, compagina aquesta tasca amb la recerca sobre la covid.**

El Prat recupera la seva Festa Major, després d’haver-la hagut de cancel·lar durant el 2020 a causa del context sanitari de la pandèmia d’ara fa un any. L’edició de 2021 tindrà lloc del 24 al 27 de setembre i compta amb un ampli programa d’activitats, dissenyat per l’Ajuntament en col·laboració amb les entitats, també adequat al context sanitari actual per garantir una festa segura.

Entre les activitats programades, diverses i per a tots els públics, hi consten diverses vinculades a la cultura popular i tradicional, concerts i grups 100% #potablava, El Prat Nocturn, teatre, circ i humor, entre d’altres.

### ****Set espais amb propostes ben diferents****

Les activitats es desenvoluparan en nous espais a l’aire lliure i que permeten un control de l’aforament. Per aquest motiu, els patis d’algunes de les escoles i places de la ciutat s’adaptaran per gaudir del programa de la Festa Major. El pati de l’Escola Molt Honorable Josep Tarradellas acollirà alguns dels concerts i propostes musicals,  al pati de l’Escola Bernat Metge es podran veure també concerts de grups locals, espectacles d’humor i, fins i tot, titelles, que ens faran riure i emocionar-nos a parts iguals. I el pati de l’Escola Jaume Balmes serà l’escenari per músiques, mostres artístiques i culturals d’entitats de la ciutat. Els millors concerts tribut els escoltarem a la plaça de Louis Braille, també boleros i fins i tot música de banda.

El Teatre L’Artesà serà com sempre l’espai per gaudir del millor de les  Arts en Viu. La Cirquera es trasllada a la plaça de Sant Jordi, que es transforma en un gran escenari per rebre els espectacles de circ més especials i innovadors.

I la cultura popular i tradicional tindrà el seu espai a la Grada de Cultura Popular. L’aparcament de l’estació de RENFE es transforma en una gran grada per gaudir de danses, tradicions, focs i música amb totes les colles de cultura popular i tradicional del Prat.

**La científica Carlota Dobaño, pregonera de la Festa Major del Prat 2021**

La pregonera d’enguany, que obrirà la Festa Major de 2021 el proper divendres 24 de setembre al vespre, serà la pratenca Carlota Dobaño, llicenciada en Farmàcia i Farmacologia per la Universitat de Barcelona, doctorada per la Universitat d’Edimburg i cap del grup d'Immunologia de la malària a l'Institut de Salut Global de Barcelona. Des de l’aparició de la covid19, compagina aquesta tasca amb la recerca dels mecanismes immunitaris induïts per la infecció amb SARS-CO-19.

[**Mocadors i banderes de Festa Major**](https://www.elprat.cat/festa-major/mocadors-i-banderes)

Enguany, es distribuiran prop de 5.000 mocadors de la Festa Major del Prat entre la ciutadania pratenca, que s’estan venent per 1 euro als centres culturals del Prat des de dilluns 20 de setembre. També hi ha la possibilitat d’aquirir per dos euros la bandera de Festa Major per engalanar el balcó.

**Una festa reivindicativa que se suma al no a l’ampliació de l’aeroport**

A les persones que adquireixin el mocador, també se’ls lliurarà gratuïtament una xapa amb el missatge contrari a l’ampliació de l’aeroport. Aquest posicionament és unànime al Prat i genera consens entre tots els grups municipals representats al consistori.

**Concurs fotogràfic**

En aquesta edició, també se celebrarà el Clic Prat, el [concurs](https://www.elprat.cat/festa-major/concurs-clic-prat) fotogràfic de la Festa Major. Per participar-hi s’hauran de compartir per Instagram amb l’etiqueta #clicprat. Els guanyadors de les diferents categories del concurs podran optar a diferents premis, com menús en restaurants locals, productes Km 0 o accessoris de fotografia per al mòbil.

Totes les activitats a l’espai públic són gratuïtes però les restriccions vigents per la pandèmia obliguen a establir un aforament, l’ús de la mascareta, el control previ dels assistents amb una reserva d’entrada per internet o, en cas de no tenir accés a la xarxa, presencialment als diferents centres culturals de la ciutat. En aquests moments, les entrades per a la gran majoria d’activitats ja estan exhaurides.

Per estar al corrent de totes les informacions i possibles alteracions de la programació de festa major, cal estar atent a les xarxes socials i a la web de la Festa Major [elprat.cat/festamajor](http://www.elprat.cat/festamajor).